Alþjóðaheilbrigðismálastofnunin ( WHO ) tileinkar árið 2020 hjúkrunarfræðingum og ljósmæðrum . Ákvörðunin er meðal annars tekin til heiðurs minningu breska hjúkrunarfræðingsins Florence Nightingale en þann 12. maí 2020 eru 200 ár liðin frá fæðingu hennar . Hún er þekkt fyrir að hafa stofnað fyrsta hjúkrunarskólann og rutt brautina fyrir nútímahjúkrun . Alþjóðaheilbrigðismálastofnunin mun efna til viðburða sem þessu tengjast og hér á landi hafa Félag íslenskra hjúkrunarfræðinga og Ljósmæðrafélag Íslands efnt til samstarfs til að vekja athygli á framtakinu . Markmiðið með þessari ákvörðun Alþjóðaheilbrigðismálastofnunarinnar er að vekja athygli á störfum hjúkrunarfræðinga og ljósmæðra og stuðla að því að störf þeirra séu metin að verðleikum . Með aukinni áherslu á þverfaglega nálgun en ekki síður með því að heilbrigðisþjónustan færist meira í áttina að heilsugæslunni og til umræðu um forvarnir , lýðheilsu og almenna heilsueflingu eykst gildi hjúkrunar enn frekar . Þekking á hjúkrun er grundvallaratriði í uppbyggingu heilbrigðisþjónustunnar á þessari öld . Ein stærsta áskorun sem heilbrigðiskerfi þjóða standa frammi fyrir nú er mönnunarvandi , t.d. í hjúkrunarfræði . Kjör skipta meginmáli við lausn á þessu máli og ljóst er að nauðsynlegt er að bæta kjör hjúkrunarfræðinga ljósmæðra og annarra stétta heilbrigðisstarfsfólks . Þá á ég við kjör í víðu samhengi , þ.e. laun , vinnutími og starfsumhverfi og full viðurkenning á menntun og ábyrgð . Í fyrra samþykkti ríkisstjórnin að setja á fót þrjá starfshópa sem hafa það hlutverk að finna leiðir til að bæta mönnun í heilbrigðisþjónustunni . Þar á meðal er starfshópur sem mun skoða leiðir til að bæta mönnun hjúkrunarfræðinga og annarra heilbrigðisstétta og koma með tillögur sem miða að því að hjúkrunarfræðingar haldist í starfi . Í heilbrigðisstefnu til ársins 2030 er því lýst að mönnun í heilbrigðiskerfinu sé aðkallandi verkefni og leita þurfi leiða til að fjölga starfsfólki í mörgum heilbrigðisstéttum og snúa við atgervisflótta . Hlutverk ríkisins í því samhengi sé að stuðla að því að fyrir hendi séu hvatar sem stuðli að fullnægjandi mönnun . Stjórnvöld eru meðvituð um hve brýnt er að takast á við mönnunarvandann og finna lausnir og að því er unnið . Árið 2020 er vel til þess fallið að beina sjónum að mikilvægi hjúkrunar í heilbrigðisþjónustunni , lyfta faginu í umræðunni og ekki síst að leiða hugann að þeim fjölmörgu hjúkrunarfræðingum sem hafa með sínu framlagi átt sinn þátt í því að byggja upp heilbrigðisþjónustu á Íslandi um margra áratuga skeið . Til hamingju hjúkrunarfræðingar og ljósmæður ! Ég hlakka til að vinna með ykkur áfram að hugsjóninni um enn betri þjónustu . Grein heilbrigðisráðherra birtist í Morgunblaðinu 11. janúar 2020